sagorsarker/bangla-wikipedia huggingface dataset:
রাজস্থান বিধানসভা

রাজস্থান বিধানসভা ভারতের রাজস্থান রাজ্যের এককক্ষ বিশিষ্ট আইনসভা। এটি রাজ্য সরকারের একটি অত্যাবশ্যক অংশ যা আইন প্রণয়ন ও বাস্তবায়নের জন্য দায়বদ্ধ।
রাজস্থানের রাজধানী জয়পুরে অবস্থিত বিধান ভবনে বৈঠক অনুষ্ঠিত হয়। বিধানসভার সদস্যরা ৫ বছরের মেয়াদের জন্য জনগণের দ্বারা সরাসরি নির্বাচিত হন। বর্তমান বিধানসভা ২০০ জন সদস্য নিয়ে গঠিত।
রাজস্থানে হাউস অফ পিপলস রিপ্রেজেনটেটিভস গঠন ভারতীয় সাংবিধানিক ইতিহাসে তাৎপর্যপূর্ণ কারণ এটি ভারতের ইউনিয়নের সাথে প্রাক্তন রাজপুতানার ২২টি রাজ্যের একীভূত হওয়ার ফলাফল ছিল।
ভারতের সদ্য প্রণীত সংবিধানের ১৬৮ অনুচ্ছেদের বিধান অনুসারে, প্রতিটি রাজ্যকে এক বা দুটি কক্ষ নিয়ে একটি আইনসভা গঠন করতে হবে। রাজস্থান তার আইনসভার জন্য এককক্ষতন্ত্রকে বেছে নিয়েছিল, যা রাজস্থান বিধানসভা নামে পরিচিত।
প্রথম রাজস্থান বিধানসভা (১৯৫২-৫৭) ৩১ মার্চ ১৯৫২ সালে উদ্বোধন করা হয়েছিল। এর সদস্য সংখ্যা ছিল ১৬০ জন। ১৯৫৬ সালে রাজস্থানের সাথে পূর্বের আজমীর রাজ্য একীভূত হওয়ার পর আসন সংখ্যা বৃদ্ধি করে ১৯০-এ উন্নীত করা হয়। দ্বিতীয় (১৯৫৭-৬২) এবং তৃতীয় (১৯৬২-৬৭) বিধানসভার আসন সংখ্যা ছিল ১৭৬ জন। চতুর্থ (১৯৬৭-৭২) এবং পঞ্চম (১৯৭২-৭৭) বিধানসভা প্রতিটি ১৮৪ জন সদস্য নিয়ে গঠিত। ষষ্ঠ (১৯৭৭-৮০) বিধানসভা থেকে আসন সংখ্যা ২০০ হয়েছে।
রাম কমল মুখোপাধ্যায়

রাম কমল মুখোপাধ্যায় (জন্ম ১৩ সেপ্টেম্বর ১৯৭৬) একজন ভারতীয় চলচ্চিত্র সাংবাদিক, স্টারডাস্ট চলচ্চিত্র ম্যাগাজিনের প্রাক্তন প্রধান সম্পাদক এবং হেমা মালিনী, মিঠুন চক্রবর্তী ও সঞ্জয় দত্তের জীবনীকার। তিনি এশা দেওল অভিনীত কেকওয়াক সিনেমার মাধ্যমে চলচ্চিত্র নির্মাতা হিসেবে আত্মপ্রকাশ করেন। দ্য টাইমস অব ইন্ডিয়া তাকে ভারতের অন্যতম সেরা স্বল্পদৈর্ঘ্য চলচ্চিত্র নির্মাতা হিসেবে বিবেচনা করেছে। ২০২৩ সালে, তার স্বল্পদৈর্ঘ্য চলচ্চিত্র "এক দুয়া"-এর জন্য তিনি ৬৯তম জাতীয় চলচ্চিত্র পুরস্কার অর্জন করেন।
রাম কমল মুখোপাধ্যায় কলকাতা বিশ্ববিদ্যালয় থেকে ইতিহাসে স্নাতক সম্পন্ন করেন। তিনি কলকাতার সেন্ট জোসেফ কলেজ থেকে স্কুলের পড়াশোনা শেষ করেন এবং পরে খালসা মডেল স্কুল থেকে তার সিনিয়র স্কুলিং শেষ করেন। স্নাতক হওয়ার পর তিনি ব্রিটিশ কাউন্সিল থেকে যোগাযোগের একটি ডিপ্লোমা কোর্স সম্পন্ন করেন, পরে কলকাতা বিশ্ববিদ্যালয়ে মিডিয়া স্টাডিজ ফিল্ম অ্যান্ড টেলিভিশন কোর্সে যোগ দেন।
রাম কমল মুখোপাধ্যায় একজন প্রখ্যাত জীবনীকার ও চলচ্চিত্র নির্মাতা। তিনি হেমা মালিনীর অনুমোদিত জীবনী বিয়ন্ড দ্য ড্রিমগার্ল এবং ভারতের প্রথম পাওয়ার ব্র্যান্ড ফিল্ম জার্নালিস্ট হিসেবে সুপরিচিত। তিনি মুম্বাই মিরর-এ সহকারী সম্পাদক হিসেবে কর্মজীবন শুরু করেন এবং পরে প্রীতিশ নন্দী কমিউনিকেশন-এ ভাইস প্রেসিডেন্ট হিসেবে দায়িত্ব পালন করেন। এছাড়া তিনি মিডডে ও আনন্দবাজার পত্রিকা-তে নিয়মিত কলাম লিখেছেন। তিনি জি টিভি-এর ধারাবাহিক বিন কিছু কহে-এর সহযোগী প্রযোজক হিসেবেও কাজ করেছেন।
২০০৫ সালে তিনি ভারতের প্রথম কোনো অভিনেত্রীর ওপর ভিত্তি করে লেখা কফি টেবিল বই হেমা মালিনী - ডিভা আনভেইল্ড প্রকাশ করেন। ২০১৯ সালে ঈশা দেওল অভিনীত কেকওয়াক সিনেমার মাধ্যমে চলচ্চিত্র নির্মাতা হিসেবে আত্মপ্রকাশ করেন। ২০২০ সালে, ঋতুপর্ণ ঘোষকে উৎসর্গ করে নির্মিত তার সিনেমা সিজন’স গ্রিটিংস জাতীয় ও আন্তর্জাতিকভাবে প্রশংসিত হয়। এটি প্রাক্তন মিস ইন্ডিয়া সেলিনা জেটলির চলচ্চিত্র জগতে ফিরে আসার পথ সুগম করে। ২০২১ সালে, তার চলচ্চিত্র রিকশাওয়ালা কার্ডিফ আন্তর্জাতিক চলচ্চিত্র উৎসবে সেরা মানবাধিকার চলচ্চিত্রের পুরস্কার অর্জন করে।
লেখক হিসেবে রাম কমল ছয়টি বই লিখেছেন, যা ইংরেজি ও হিন্দি ভাষায় প্রকাশিত হয়েছে। তার অন্যতম বই বিয়ন্ড দ্য ড্রিমগার্ল ভারতের প্রধানমন্ত্রী নরেন্দ্র মোদীর লেখা ভূমিকাসহ প্রকাশিত হয় এবং দীপিকা পাড়ুকোন এটি উন্মোচন করেন। এছাড়া তিনি সঞ্জয় দত্তের জীবনী সঞ্জয় দত্ত - ওয়ান ম্যান ম্যানি লাইভস প্রকাশ করেন, যা ব্যাপক সমাদৃত হয়েছে।
অ্যাসোর্টেড মোশন পিকচার্স

অ্যাসোর্টেড মোশন পিকচার্স হল ভারতের মুম্বাই ভিত্তিক একটি প্রোডাকশন হাউস। ২০১৫ সালে অরিত্র দাস, সর্বাণী মুখোপাধ্যায় এবং রাম কমল মুখোপাধ্যায় এই প্রতিষ্ঠানটি প্রতিষ্ঠা করেছিলেন।
প্রোডাকশন হাউসটি মুম্বাইয়ে অবস্থিত এবং এটি বিভিন্ন স্বল্পদৈর্ঘ্য চলচ্চিত্র তৈরি করেছে। এর সফল চলচ্চিত্রগুলির মধ্যে রয়েছে রিকশাওয়ালা, কেকওয়াক, ব্রোকেন ফ্রেম, সিজনস গ্রিটিংস, শুভ বিজয়া এবং আসন্ন চলচ্চিত্র দ্য ইনসাইড জব।
হন্ডুরীয় অলিম্পিক কমিটি

হন্ডুরীয় অলিম্পিক কমিটি (; এছাড়াও সংক্ষেপে আইওসি কোড এইচওএন দ্বারা পরিচিত) হলো হন্ডুরাসের জাতীয় অলিম্পিক কমিটি। এই সংস্থাটির ১৯৫৬ সালে প্রতিষ্ঠিত হয়েছে; প্রতিষ্ঠার বছরেই আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর হন্ডুরাসের তেগুচিগালপায় অবস্থিত।
বর্তমানে হন্ডুরীয় অলিম্পিক কমিটির সভাপতির দায়িত্ব পালন করছেন সালভাদোর হিমেনেস কাসেরেস, যিনি ২০০১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন হোসে উবালদো সাভালা ভায়াদারেস।
১৯৫৬ সালে হন্ডুরাসের বহু-ক্রীড়ার সর্বোচ্চ সংস্থা হিসেবে হন্ডুরীয় অলিম্পিক কমিটি প্রতিষ্ঠিত হয়েছে। ্রসভাপতি এই সংস্থার প্রথম সভাপতির দায়িত্ব পালন করেছেন, যিনি টেমপ্লেটপ্রসভাপতি হতে পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় দুই বছর পর হন্ডুরাস ১৯৫৮ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ১৯৯২ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
ভাইকাট নরমায়ন বিন্দু

ভাইকাট নরমায়ন তাপমাত্রা বা ভাইকাট কাঠিন্যতা হলো এমন পদার্থের নরমায়ন বিন্দু নির্ধারণ যাদের নির্দিষ্ট গলনাঙ্ক নেই, যেমন প্লাস্টিক। এটি সেই তাপমাত্রা হিসেবে গণ্য হয় যখন বৃত্তাকার বা বর্গাকার প্রস্থচ্ছেদবিশিষ্ট একটি সমতল প্রান্তযুক্ত সূচক নমুনাটির গভীরতায় প্রবেশ করে। সাধারণত ভাইকাট 'এ' পরীক্ষার জন্য ওজন এবং ভাইকাট 'বি' পরীক্ষার জন্য ওজন ব্যবহার করা হয়। এটি ফরাসি প্রকৌশলী লুই ভাইকাটের নামে নামকরণ করা হয়েছে।
ভাইকাট নরমায়ন বিন্দু নির্ধারণের জন্য মানসমূহের মধ্যে রয়েছে এএসটিএম ডি ১৫২৫ এবং আইএসও ৩০৬, যা প্রায় সমতুল্য।
ভাইকাট নরমায়ন তাপমাত্রা বিভিন্ন পদার্থের তাপজনিত বৈশিষ্ট্য তুলনা করার জন্য ব্যবহার করা যেতে পারে।
এই পরীক্ষা করার জন্য চারটি ভিন্ন পদ্ধতি ব্যবহার করা হয়।
টীকা:
মৌলিক গণতন্ত্র

মৌলিক গণতন্ত্র ছিল একটি বিশেষ শাসন ব্যবস্থা যা পাকিস্তানের সামরিক শাসক আইয়ুব খান চালু করেন। ১৯৫৯ সালের ২৬ অক্টোবর প্রবর্তিত হয়ে ১৯৬৯ সালে গণ–অভ্যুত্থানের মধ্য দিয়ে আইয়ুব খানের সামরিক শাসনের পতনের সাথে মৌলিক গণতন্ত্রব্যবস্থারও অবসান ঘটে।
১৯৫৮ সালে, আইয়ুব খান পাকিস্তানে ক্ষমতা গ্রহণ করেন, দাবি করেন যে পশ্চিমা ধাঁচের বর্তমান সংবিধান উন্নয়নশীল দেশগুলির জন্য অনুপযুক্ত। তিনি রাজনৈতিক দলগুলিকে নিষিদ্ধ করেন, রাজনৈতিক অস্থিতিশীলতার জন্য তাদের দায়ী করেন এবং গণতান্ত্রিক নীতির সাথে কর্তৃত্ববাদী শাসনের ভারসাম্য বজায় রাখতে ১৯৬০ সালে মৌলিক গণতন্ত্রের একটি ব্যবস্থা চালু করেন।
মৌলিক গণতন্ত্র ব্যবস্থায় বিদ্যমান স্থানীয় শাসন কাঠামোর উপাদান ছিল যেমন ঐতিহ্যবাহী গ্রাম পরিষদ, যা পাঞ্জাবের পঞ্চায়েত এবং বাংলায় ইউনিয়ন বোর্ড নামে পরিচিত, যেগুলিকে প্রাথমিকভাবে ১৯৫৯ সালের সেপ্টেম্বরে আইয়ুব খান ইউনিয়ন পঞ্চায়েত হিসাবে উল্লেখ করেছিলেন। পরে .২ সেপ্টেম্বর, ১৯৫৯-এ ঢাকায় গভর্নরদের সম্মেলনের সময় শব্দটি 'ইউনিয়ন কাউন্সিল'-এ পরিবর্তিত হয় এবং পরবর্তীতে মৌলিক গণতন্ত্র আইনে ব্যবহৃত হয়।
মৌলিক গণতন্ত্র ব্যবস্থা পাঁচটি শ্রেণীবদ্ধ স্তরে গঠিত হয়য়। পদ্ধতিটি গ্রামীণ এলাকায় ইউনিয়ন পরিষদ এবং শহরাঞ্চলে নগর কমিটি দিয়ে শুরু হয়, তারপরে পূর্ব পাকিস্তানে থানা পরিষদ এবং পশ্চিম পাকিস্তানে তহসিল পরিষদ, তারপর জেলা পরিষদ, বিভাগীয় পরিষদ এবং প্রাদেশিক উন্নয়ন উপদেষ্টা পরিষদের মাধ্যমে সমাপ্ত হয়।
মৌলিক গণতন্ত্র ব্যবস্থার প্রাথমিক ও মূল স্তর ইউনিয়ন পরিষদ সাধারণত একজন চেয়ারম্যান এবং প্রায় ১৫ জন সদস্যকে নিয়ে গঠিত, যার দুই-তৃতীয়াংশ নির্বাচিত এবং এক-তৃতীয়াংশ সরকার কর্তৃক মনোনীত হয়, এই প্রথা ১৯৬২ সালে বিলুপ্ত হয়। সারা দেশে সর্বমোট পরিষদের সংখ্যা ছিল ৭৩০০। ইউনিয়ন পরিষদে নির্বাচিত প্রতিনিধিদের বলা হতো মৌলিক গণতন্ত্রী। নির্বাচিত প্রায় ৮০ হাজার মৌলিক গণতন্ত্রী ১৯৬৫ সালে পরোক্ষ নির্বাচনব্যবস্থায় আইয়ুব খানকে প্রেসিডেন্ট হিসেবে নির্বাচিত করেন।
থানা বা তহসিল কাউন্সিলগুলি দ্বিতীয় স্তরের প্রতিনিধিত্ব করত এবং নিম্ন পরিষদের চেয়ারম্যান, সরকারি বিভিন্ন বিভাগের কর্মকর্তাদের নিয়ে গঠিত ছিল এবং পশ্চিম পাকিস্তানের মহকুমা কর্মকর্তা বা তহসিলদার সভাপতিত্ব করতেন।
মৌলিক গণতন্ত্রের তৃতীয় স্তর জেলা পরিষদ জেলা ম্যাজিস্ট্রেট চেয়ারম্যান হিসাবে দায়িত্ব পালন করে এবং থানা বা তহসিল পরিষদের চেয়ারম্যানসহ ৪০ জন সরকারি কর্মকর্তা সদস্য নিয়ে গঠিত।
বিভাগীয় কাউন্সিলগুলি কাজ করে। বিভাগীয় কমিশনারের নেতৃত্বে এবং জেলা পরিষদ এবং সরকারী দপ্তরের সদস্যদের অন্তর্ভুক্ত করে পরামর্শক হিসেবে দায়িত্ব পালন করা ছিল চতুর্থ স্তর হিসেবে বিভাগীয় পরিষদের প্রধান কাজ।
মৌলিক গণতন্ত্র ব্যবস্থার সর্বোচ্চ স্তর ছিল প্রাদেশিক উন্নয়ন উপদেষ্টা পরিষদ যা প্রায় বিভাগীয় পরিষদের অনুরূপ। এটি পরে প্রাদেশিক পরিষদে প্রতিস্থাপিত হয়।
গণতন্ত্র
পাকিস্তানের রাজনীতি
জালিয়ার দ্বীপ

জালিয়ার দ্বীপ (স্থানীয় ভাষায় জাইল্লা'র ডিয়া) কক্সবাজার জেলার টেকনাফ উপজেলার অন্তর্গত একটি ছোট্ট দ্বীপ। দ্বীপটি নাফ নদীর মাঝখানে বাংলাদেশ অংশে অবস্থিত। এর পূর্ব পাশে মিয়ানমারের আরাকান রাজ্য, পশ্চিম পাশে টেকনাফের নেটং পাহাড়। চট্টগ্রাম থেকে এর দূরত্ব ১৮৫ কিলোমিটার এবং কক্সবাজার বিমানবন্দর থেকে এর দূরত্ব ৬০ কিলোমিটার। এই দ্বীপ থেকে সেন্ট মার্টিনস দ্বীপে যেতে এক ঘণ্টা সময় লাগে।
জালিয়ারদ্বীপে একটি আন্তর্জাতিক মানের পর্যটনকেন্দ্র গড়ে তুলার পরিকল্পনা করা হয়েছিল যার নাম নাফ ট্যুরিজম পার্ক। এই লক্ষে বাংলাদেশ অর্থনৈতিক অঞ্চল কর্তৃপক্ষ (বেজা) এর অনুকূলে ২৭১.৯৩ একর খাসজমি দীর্ঘমেয়াদী বন্দোবস্ত প্রদান করা হয়েছিল। পরিকল্পনা অনুসারে পুরো দ্বীপে থাকবে কেব্ল কার, ঝুলন্ত রেস্তোরাঁ, ইকো-কটেজ, কনভেনশন সেন্টার, সুইমিং পুল, অ্যাকোয়া লেক, ফান লেক, মাছ ধরার জেটি, বিনোদন পার্ক, শিশুপার্ক ইত্যাদি। তবে ২০২৩ সাল হতে প্রকল্পের কাজ বন্ধ রয়েছে।
খান বাহাদুর ফরিদ আহমদ চৌধুরী

খান বাহাদুর ফরিদ আহমদ চৌধুরী (২২ জুলাই ১৯০৮ — ৭ জানুয়ারী ১৯৭৫) ছিলেন ব্রিটিশ ভারতের একজন রাজনীতিবিদ ও ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব। তিনি তিনি ব্রিটিশ ভারতের বঙ্গীয় আইন পরিষদের সদস্য (এমএলএ) ছিলেন। তিনি চট্টগ্রামের পাঁচলাইশ আবাসিক এলাকায় লোকজনের উপর ইংরেজদের অত্যাচারের প্রতিবাদে ইংরেজ প্রদত্ত খানা বাহাদুর পদ প্রত্যাখান ও এমএলএ থেকে পদত্যাগ করেন।
খান বাহাদুর ফরিদ আহমদ চৌধুরী ২২ জুলাই ১৯০৮ সালে চট্টগ্রামের রাউজানের গহিরার এক সম্ভ্রান্ত মুসলিম পরিবারে জন্মগ্রহণ করেন।
খান বাহাদুর ফরিদ আহমদ চৌধুরী ১৯৪৬ সালে বঙ্গীয় প্রাদেশিক আইন সভায় ফটিকছড়ি-রাউজান হাটহাজারী আসনে বঙ্গীয় প্রাদেশিক মুসলিম লীগের প্রার্থী হিসেবে এমএলএ নির্বাচিত হন। তার প্রতিদ্বন্দ্বী ছিলেন হাটহাজারীর ব্যারিষ্টার সানা উল্লাহ্‌। মুসলিম লীগের মেনিফেষ্টো ছিল তার নির্বাচণী কর্মসূচী। আজাদী আন্দোলনই তার মুখ্য নির্বাচনী কর্মসূচী ছিল। তিনি চট্টগ্রামের পাঁচলাইশ আবাসিক এলাকায় লোকজনের উপর ইংরেজদের অত্যাচারের প্রতিবাদে ইংরেজ প্রদত্ত খানা বাহাদুর পদ প্রত্যাখান ও এমএলএ থেকে পদত্যাগ করেন।
খান বাহাদুর ফরিদ আহমদ চৌধুরী ৭ জানুয়ারী ১৯৭৫ সালে নিঃসন্তান অবস্থায় মৃত্যুবরণ করেন।
ডিভাইন মার্সি স্যাঙ্কচুয়ারি, ক্রাকুফ

দি ডিভাইন মার্সি স্যাঙ্কচুয়ারি () পোল্যান্ডের ক্রাকুফের একটি রোমান ক্যাথলিক ব্যাসিলিকা যা ঐশ্বরিক করুণার ভক্তির জন্য নিবেদিত এবং সেন্ট ফস্টিনা কোওয়ালস্কা- এর বিশ্রামস্থল।
নতুন ব্যাসিলিকাটি ১৯৯৯ এবং ২০০২ এর মধ্যে নির্মিত হয়েছিল এবং ফস্টিনি স্ট্রিটে অবস্থিত। তিনজন পোপ মন্দিরটি পরিদর্শন করেছেন এবং প্রতি বছর বিশ্বজুড়ে লক্ষ লক্ষ তীর্থযাত্রী এটি পরিদর্শন করে চলেছেন। 
<templatestyles src="Module:Coordinates/styles.css"></templatestyles>
আদমের সৃষ্টি

আদমের সৃষ্টি (ইতালীয়: Creazione di Adamo ইংরেজি: The Creation of Adam), মানুষের সৃষ্টি নামেও পরিচিত, ইতালীয় শিল্পী মাইকেলেঞ্জেলোর একটি ফ্রেস্কো চিত্র, যা সিস্টিন চ্যাপেলের ছাদের অংশ, আনুমানিক ১৫০৮-১৫১২ সালে আঁকা। এটি আদি পুস্তক থেকে বাইবেলের সৃষ্টির বর্ণনাকে চিত্রিত করে যেখানে ঈশ্বর প্রথম মানুষ আদমকে জীবন দেন। ফ্রেস্কোটি একটি জটিল মুর্তিশিল্প পদ্ধতির অংশ এবং কালানুক্রমিকভাবে আদিপুস্তক এর পর্বগুলি চিত্রিত করা প্যানেল সিরিজের এটি মধ্যে এটি চতুর্থ চিত্র।
চিত্রকর্মটি অগণিত অনুকরণ এবং প্যারোডিতে পুনরুৎপাদন করা হয়েছে। মাইকেলেঞ্জেলোর "আদমের সৃষ্টি" সর্বকালের সবচেয়ে বেশি প্রতিলিপি করা ধর্মীয় চিত্রগুলির মধ্যে একটি। 
<reference />
মির্জা আবু মনসুর

মির্জা আবু মনসুর (১৯৪৬ — ২১ ডিসেম্বর ২০২৩) বাংলাদেশি শিল্পপতি, মুক্তিযোদ্ধা ও রাজনীতিবিদ। তিনি ১৯৭০ সালের নির্বাচনে চট্টগ্রামের ফটিকছড়ি আসন থেকে আওয়ামী লীগের প্রার্থী হিসেবে এমপিএ নির্বাচিত হন।
মির্জা আবু মনসুর ১৯৪৬ সালে চট্টগ্রামের ফটিকছড়ির নানুপুর গ্রামের ঐতিহ্যবাহী মির্জা পরিবারে জন্মগ্রহণ করেন। পিতা শিল্পপতি ও ১৯৬৫ সালের এমপিএ মির্জা আবু আহমদ ও মাতা তৈয়বা বেগম দম্পতীর তিন ছেলে ও পাঁচ মেয়ের মধ্যে দ্বিতীয় তিনি।
চট্টগ্রাম মিউনিপ্যাল হাইস্কুল থেকে তিনি ১৯৬০ সালে ম্যাট্রিকুলেশন পাশ করে চট্টগ্রাম কলেজ থেকে ১৯৬২ সালে ইন্টারমিডিয়েট ও ১৯৬৫ সালে একই কলেজ থেকে বিএসসি (অনার্স) ডিগ্রি লাভ করেন।
মির্জা আবু মনসুর মির্জা আবু স্টিল ও মির্জা আবু অ্যান্ড কোম্পানীর স্বত্বাধিকারী ছিলেন।
দায়িত্ব পালন করেন ১৯৮৪-৮৫ মেয়াদে চিটাগাং চেম্বার অব কমার্স অ্যান্ড ইন্ডাস্ট্রির সভাপতি হিসেবে।
মির্জা আবু মনসুর চট্টগ্রাম মিউনিপ্যাল হাইস্কুলে পড়ার সময় ফেরদৌস আহমেদ কোরেশির হাত ধরে ছাত্রলীগের রাজনীতিতে সম্পৃক্ত হয়ে ১৯৫৯ সালে স্কুল ছাত্র সংসদের জিএস নির্বাচিত হন। ১৯৬৪-৬৫ সালে চট্টগ্রাম কলেজ ছাত্র সংসদ নির্বাচনে ছাত্র ইউনিয়নকে হারিয়ে ভিপি নির্বাচিত হন।
তিনি চট্টগ্রাম কলেজে ছাত্রলীগের সভাপতিও ছিলেন।
১৯৬৬ সালের ছয় দফা আন্দোলনেও তিনি সক্রিয় ভূমিকা রাখেন।
১৯৬৭ সালে চট্টগ্রাম জেলা আওয়ামী লীগের সদস্য হন এবং ১৯৬৯ সালে ফটিকছড়ি থানা আওয়ামী লীগের সভাপতি হন তিনি।
১৯৭০ সালের নির্বাচনে ২৬ বছর বয়সে এমপিএ নির্বাচিত হন। এই নির্বাচনে তিনি অ্যাডভোকেট এমএ ফয়েজকে বিপুল ভোটে পরাজিত করেন।
মির্জা আবু মনসুর ছিলেন যুদ্ধকালীন এক নম্বর সেক্টরের ফটিকছড়ি, হাটহাজারী, রাউজান ও রাঙ্গুনিয়া নিয়ে গঠিত আঞ্চলিক কমান্ডের জোনাল কমান্ডার। মুক্তিযুদ্ধের সর্বাধিনায়ক এমএজি ওসমানীর নির্দেশে দেশের যে ১৪ জন এমপিএ ও এমএনএকে তখন পূর্ণাঙ্গ সামরিক প্রশিক্ষণের জন্য বিহারের চাকুলিয়া সেনা প্রশিক্ষণ কলেজে পাঠানো হয়, মির্জা মনসুর ছিলেন তাদের একজন। প্রশিক্ষণ শেষে তাকে মেজর হিসেবে নবগঠিত বাংলাদেশ সেনাবাহিনীর নিয়মিত কমিশন দেওয়া হয়। মুক্তিযুদ্ধের সময় তাকে ধরিয়ে দিতে পাকবাহিনী এক লাখ রুপী পুরস্কার ঘোষণা করে। স্বাধীনতা ঘোষণার জন্য কালুরঘাট বেতার কেন্দ্র হানাদারমুক্ত করা, স্বাধীনতার ঘোষণা প্রচার, স্বাধীনতার ঘোষণাটি ইংরেজিতে অনুবাদ, আগরতলা থেকে অস্ত্রশস্ত্র সংগ্রহসহ মুক্তিযুদ্ধকালীন ইতিহাস সৃষ্টিকারী অনেক ঘটনায় জড়িত ছিলেন তিনি। তার নির্দেশনা ও নেতৃত্বে পরিচালিত হয় বেশ কয়েকটি গুরুত্বপূর্ণ অপারেশন।
মির্জা আবু মনসুর ২১ ডিসেম্বর ২০২৩ ঢাকায় মৃত্যুবরণ করেন। তাকে চট্টগ্রামের ফটিকছড়ির নানুপুর গ্রামের পারিবারিক কবরস্থানে সমাহিত করা হয়।
টাইনি কোর লিনাক্স

টাইনি কোর লিনাক্স (TCL) হলো একটি অত্যন্ত হালকা লিনাক্স কার্নেল ভিত্তিক অপারেটিং সিস্টেম, যা BusyBox এবং FLTK ব্যবহার করে একটি প্রাথমিক সিস্টেম প্রদান করে। এটি মূলত রবার্ট শিঙ্গলডেকার দ্বারা তৈরি করা হয়েছিল, যিনি পূর্বে ড্যাম স্মল লিনাক্সের প্রধান ডেভেলপার ছিলেন। এই ডিস্ট্রিবিউশনটি এর ছোট আকার (১১ থেকে ১৬ এমবি) এবং মিনিমালিজমের জন্য পরিচিত। তবে এক্সটেনশনের মাধ্যমে এতে অতিরিক্ত কার্যকারিতা যুক্ত করা যায়। টাইনি কোর লিনাক্স গ্নু জেনারেল পাবলিক লাইসেন্স সংস্করণ ২-এর অধীনে মুক্ত এবং ওপেন-সোর্স সফটওয়্যার হিসেবে লাইসেন্সপ্রাপ্ত।
ন্যূনতম কনফিগারেশন:
টাইনি কোর চালাতে ন্যূনতম ৪৬ এমবি র‍্যাম প্রয়োজন, এবং (মাইক্রো) কোরের জন্য ২৮ এমবি র‍্যাম লাগে। প্রয়োজনীয় সিপিইউ হলো i486DX।
প্রস্তাবিত কনফিগারেশন:
পেন্টিয়াম ২ সিপিইউ এবং ১২৮ এমবি র‍্যাম সুপারিশ করা হয়।
উন্নয়নকারীরা টিসিএলকে একটি "ভ্রাম্যমাণ, অতিক্ষুদ্র গ্রাফিকাল ডেস্কটপ অপারেটিং সিস্টেম" হিসেবে বর্ণনা করেন, যা সিডিরম, পেনড্রাইভ বা হার্ড ড্রাইভ থেকে সহজেই চালানো যায়।" সংস্করণ ২.৮.১ থেকে, এর মূল কাঠামো প্রধানত র‍্যামে চালানোর জন্য ডিজাইন করা হয়েছে, তবে এতে তিনটি ভিন্ন অপারেশন মোড রয়েছে:
সান্তি ইপপোলিতো এ কাসসিয়ানো, সান কাশানো

সান্তি ইপপোলিতো এ কাসসিয়ানো () ইতালির সান কাশানোতে অবস্থিত একটি গির্জা
পিসার রোমান ক্যাথলিক মহাধর্মপ্রদেশের আর্কাইভে পাওয়া ১২ এপ্রিল, ৯৭০ সালের একটি নথিতে এটির কথা উল্লেখ করা আছে এবং সম্ভবত ৮৫৭ সালের জুন মাসের অন্য একটি নথিতেও এটির কথা উল্লেখ রয়েছে।
সেন্ট জন ব্যাপটিস্টের চার্চ, কের্চ

দ্য চার্চ অফ সেন্ট জন দ্য ব্যাপটিস্ট (চার্চ অফ সেন্ট জন দ্য প্রিকার্সর নামেও পরিচিত) ক্রিমিয়ার কের্চ শহরের কেন্দ্রে অবস্থিত একটি খ্রিস্টান গির্জা। বাইজেন্টাইন স্থাপত্য শৈলীতে নির্মিত, এটি এর সম্মুখভাগে ক্যান্ডি-স্ট্রিপিংয়ের জন্য সুপরিচিত। ৭১৭ খ্রিস্টাব্দে, এটিকে পূর্ব ইউরোপের প্রাচীনতম গির্জাগুলির মধ্যে একটি বলা হয়েছে।
গ্লোবাল ফাইট লীগ

গ্লোবাল ফাইট লীগ ( জিএফএল ), মূলত ওয়ার্ল্ড ফাইট লিগ ( ডব্লিউএফএল ) হিসাবে ঘোষণা করা হয়েছিল, হল একটি আসন্ন আমেরিকান মিক্সড মার্শাল আর্ট (MMA) লিগ যা এপ্রিল ২০২৫ সালে চালু হবে। ড্যারেন ওয়েন এবং অরুণ পারিমি দ্বারা প্রতিষ্ঠিত, লীগটি ২৪
জানুয়ারী, ২০২৫-এ তার উদ্বোধনী খসড়া অনুষ্ঠিত হবে, যেখানে যোদ্ধাদের শহর-ভিত্তিক দলগুলিতে বরাদ্দ করা হবে। GFL-এর ফাইটার-কেন্দ্রিক ব্যবসায়িক মডেলে স্বাস্থ্য এবং আঘাতের বীমা, একটি কাঠামোগত অবসর তহবিল এবং যোদ্ধাদের সাথে একটি ৫০% ইভেন্ট-নির্দিষ্ট রাজস্ব ভাগ অন্তর্ভুক্ত থাকবে বলে আশা করা হচ্ছে। 
গ্লোবাল ফাইট লীগ (জিএফএল), মূলত ওয়ার্ল্ড ফাইট লীগ (ডব্লিউএফএল) হিসাবে ঘোষিত, এপ্রিল ২০২৫ এ চালু হওয়ার কথা রয়েছে। GFL প্রতিষ্ঠা করেছিলেন ড্যারেন ওয়েন, যিনি লীগের ভারপ্রাপ্ত কমিশনার হিসাবে কাজ করবেন এবং অরুণ পারিমি, যিনি লিগের প্রধান অপারেটিং অফিসার হিসাবে কাজ করবেন, স্কট পার্কারের সমর্থনে, যিনি প্রধান বিপণন কর্মকর্তা হিসাবে কাজ করবেন, এবং জেফ্রি পোলাক, যিনি জিএফএলের সিনিয়র উপদেষ্টা হবেন।
জিএফএল দশটি ওজন-বিভাগ জুড়ে লড়াই করবে, যা MMA-এর ঐতিহ্যগত ওজন শ্রেণীর থেকে আলাদা হবে: মহিলাদের স্ট্রওয়েট (১২০ পাউন্ড), মহিলাদের ফ্লাইওয়েট (১৩০ পাউন্ড), মহিলাদের ব্যান্টামওয়েট (১৪০ পাউন্ড), পুরুষদের ব্যান্টামওয়েট (১৪৫ পাউন্ড), ফেদারওয়েট (১৫৫ পাউন্ড), লাইটওয়েট (১৬৫ পাউন্ড), ওয়েল্টারওয়েট (১৮০ পাউন্ড), মিডলওয়েট (২০০ পাউন্ড), হালকা হেভিওয়েট (২২৫ পাউন্ড), এবং হেভিওয়েট (২৬৫ পাউন্ড)। GFL একটি ৩০০ যোদ্ধা রোস্টার বহন করবে বলে আশা করা হচ্ছে যেখানে ১২০ জন ক্রীড়াবিদ ছয়টি দলে নিয়োগ পাবেন,২০0জন যোদ্ধার সমন্বয়ে ১০টি ওজন শ্রেণীর প্রতিটিতে দুটি প্রতিনিধি থাকবে। জিএফএল-এর বাউটগুলির জন্য একটি স্কোরিং সিস্টেম সেট করা হয়েছে যেখানে যোদ্ধারা একটি ফিনিশের জন্য চার পয়েন্ট, সিদ্ধান্ত জয়ের জন্য তিনটি, ড্রয়ের জন্য দুটি, সিদ্ধান্ত হারানোর জন্য একটি এবং শেষের মাধ্যমে পরাজয়ের জন্য শূন্য অর্জন করবে। পয়েন্ট প্রতিটি দলের মোট স্কোরে অবদান রাখবে। 
১১ ডিসেম্বর, ২০২৪-এ ঘোষণা করা হয়েছিল যে GFL টাইরন উডলি, ফ্যাব্রিসিও ওয়ারডাম, অ্যান্থনি পেটিস, জুনিয়র ডস স্যান্টোস, লুক রকহোল্ড, ফ্রাঙ্ক মির, আন্দ্রেই আরলোভস্কি, রেনান বারও এবং বেনসন হেন্ডারসন, সমস্ত প্রাক্তন আলটিমেট ফাইটিং টাইটেল হোল্ডারদের সাথে চুক্তিবদ্ধ হয়েছে। অন্যান্য GFL স্বাক্ষরকারী মারলন মোরেস, ওয়ান্ডারলেই সিলভা, গেগার্ড মুসাসি, রাফায়েল কারভালহো, ল্যান্স পামার, এবং উইল ব্রুকস অন্যান্য প্রধান সংস্থা যেমন প্রাইড ফাইটিং চ্যাম্পিয়নশিপ, বেলেটর এমএমএ এবং ওয়ার্ল্ড সিরিজ অফ ফাইটিং-এ চ্যাম্পিয়ন ছিলেন। 
২০২৫ সালের ২৪ জানুয়ারী ফিনিক্স, অ্যারিজোনায় খসড়াটি অনুষ্ঠিত হবে, সেখান থেকে সরাসরি সম্প্রচার করা হবে। জিএফএলের উদ্বোধনী মৌসুমে ছয়টি দল অংশ নেবে, এবং দলগুলো নিম্নরূপ:
পাটুলি ভাসমান বাজার

পাটুলি ভাসমান বাজার হল ভাসমান বাজার হল কলকাতার পাটুলিতে অবস্থিত একটি কৃত্রিম ভাসমান বাজার। এই বাজারটি কলকাতা মেট্রোপলিটন ডেভেলপমেন্ট অথরিটি তৈরি করেছে। বাজারটি তৈরি করতে ১০ কোটি টাকা ব্যয় হয়েছে। এটি ইস্টার্ন মেট্রোপলিটান বাইপাস পাশের খালের ধারে গড়ে তোলা হয়েছে।
বাজারটি ২০১৮ সালের জানুয়ারি মাসে ১১২টি নৌকা এবং প্রায় ২০০টি দোকান নিয়ে চালু করা হয়। বাজারটি তৈরি করতে ৬ কোটি টাকা খরচ হয়েছিল এবং ৪ কোটি টাকা ব্যয় করা হয়েছিল একটি ভূগর্ভস্থ নিকাশি ব্যাবস্থা তৈরিতে। দুটি জলাশয় একত্রিত করে সেখানে জলরোধক কাঠের পথ, কাঠের বিম এবং কাঠের ফুটপাথ তৈরি করা হয়েছিল। এর ফলে ক্রেতা ও বিক্রেতারা নৌকাগুলিতে সহজে পৌঁছাতে পারেন। 
বাজারটি চালুর পর থেকেই সফল হয়। তবে ২০২০ সালের মে মাসে আম্পান ঝড়ের পর বাজারের অবস্থা খারাপ হতে শুরু করে। ৯০ শতাংশ নৌকা বা দোকান বন্ধ হয়ে যায়। ২০২০ সালের অক্টোবর মাসে বড় সংস্কার কাজ শুরু হয়। প্রথম ধাপে ৫৭টি নৌকা মেরামত করা হয়। দ্বিতীয় ধাপের পর প্রায় ১০০টি নৌকা বাজারে ফিরে আসে। সংস্কারের জন্য পশ্চিমবঙ্গ সরকার ৩ কোটি টাকা ব্যয় করে।
তবে মিউনিসিপ্যাল কর্তৃপক্ষ এবং দোকানদারদের ব্যবহৃত আলোর কারণে ওই অঞ্চলে পরিযায়ী পাখিদের আগমন বন্ধ হয়ে যায় বলে জানা যায়।
২০২০ সালের হিসাব অনুযায়ী, বাজারে প্রায় ১০০টি নৌকা এবং ২০০টির বেশি দোকান রয়েছে। জলাশয়টি ২৪,০০০ বর্গমিটার এলাকাজুড়ে বিস্তৃত, যার দৈর্ঘ্য ৫০০ মিটার এবং প্রস্থ ৬০ মিটার। বাজারটি ইস্টার্ন মেট্রোপলিটান বাইপাসের পাশেই অবস্থিত। প্রশস্ত এলাকায় বিস্তৃত। বাজারে চারটি আলাদা জোন রয়েছে: মাছ, মাংস, সবজি এবং ফলের জোন। প্রতিটি নৌকায় দুটি দোকান রয়েছে। দোকানদাররা সবজি, ফল, ফুল, মাছ, মাংস, ফাস্ট ফুড, চা ইত্যাদি বিক্রি করেন। তবে পর্যটকদের ভিড় বেশি হলেও ক্রেতাদের সংখ্যা কম থাকায় (২০২০ সালের হিসাবে) বিক্রি কমে যাচ্ছে।
জ্যামাইকা অলিম্পিক অ্যাসোসিয়েশন

জ্যামাইকা অলিম্পিক অ্যাসোসিয়েশন (; এছাড়াও সংক্ষেপে আইওসি কোড জেএএম দ্বারা পরিচিত) হলো জ্যামাইকার জাতীয় অলিম্পিক কমিটি। এই সংস্থাটির ১৯৩৬ সালে প্রতিষ্ঠিত হয়েছে; প্রতিষ্ঠার বছরেই আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর জ্যামাইকার কিংস্টনে অবস্থিত।
বর্তমানে জ্যামাইকা অলিম্পিক অ্যাসোসিয়েশনের সভাপতির দায়িত্ব পালন করছেন ক্রিস্টোফার লিভিংস্টোন সামুদা, যিনি ২০১৭ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন রায়ান ফস্টার।
১৯৩৬ সালে জ্যামাইকার বহু-ক্রীড়ার সর্বোচ্চ সংস্থা হিসেবে জ্যামাইকা অলিম্পিক অ্যাসোসিয়েশন প্রতিষ্ঠিত হয়েছে। নরমান ম্যানলি এই সংস্থার প্রথম সভাপতির দায়িত্ব পালন করেছেন, যিনি ১৯৩৬ হতে ১৯৪০ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় বারো বছর পর জ্যামাইকা ১৯৪৮ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ১৯৮৮ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
পুরকৌশল সম্পর্কিত নিবন্ধের সূচি

এটি পুরকৌশল সম্পর্কিত নিবন্ধসমূহের একটি বর্ণানুক্রমিক তালিকা। প্রকৌশল সম্পর্কে বিস্তৃত ধারণার জন্য দয়া করে প্রকৌশল রূপরেখা দেখুন। জীবনীর জন্য দয়া করে পুরকৌশলীর তালিকা দেখুন।
আবু বক্কর

আবু বক্কর সিদ্দিক (জন্ম: ১৫ অক্টোবর ১৯৯৩) একজন বাংলাদেশী প্রথম-শ্রেণীর ক্রিকেটার। তিনি বামহাতি ব্যাটসম্যান এবং ধীর গতির বামহাতি অর্থোডক্স বোলার। ২০১৩-১৪ ন্যাশনাল ক্রিকেট লিগে ঢাকা মেট্রোপলিসের হয়ে খেলার জন্য তাকে নির্বাচিত করা হয়। এরপর তিনি খুলনা বিভাগের প্রতিনিধিত্ব করেন এবং ২০১৪ থেকে ২০১৬ পর্যন্ত প্রথম শ্রেণির ক্রিকেট খেলেন। আবু বকর সিদ্দিক ২০১৩-১৪ ন্যাশনাল ক্রিকেট লিগের জানুয়ারি ২০১৪ ম্যাচে ঢাকা মেট্রোপলিসের হয়ে প্রথম শ্রেণির ক্রিকেটে অভিষেক করেন। সেই ম্যাচের প্রথম ইনিংসে তিনি ৮২ বলে ৩৩ রান এবং দ্বিতীয় ইনিংসে ৫৪ বলে ৩২ রান করেন।
আমেরিকান স্টিমশিপ জেনারেল লিয়ন (১৮৬৪)

জেনারেল লিয়ন ছিল একটি ১,০২৬-টন স্ক্রু স্টিমার এবং মার্কিন সেনাবাহিনীর পরিবহন জাহাজ যা ইস্ট হাড্ডাম, কানেকটিকাট এ নির্মিত এবং ফেডারেল সরকার ১৮৬৪ সালের মার্চ মাসে চার্টার্ড করেছিল। এটি মার্কিন গৃহযুদ্ধের সময় পূর্ব সমুদ্র তীরে সৈন্য পরিবহন কাজে ব্যবহৃত হয়েছিল, ব্যাটারি ওয়াগনার, বারমুডা হান্ড্রেড এবং ফোর্ট ফিশারের বিরুদ্ধে অভিযানে অংশ নিয়েছিল। 
যুদ্ধের শেষের দিকে, "জেনারেল লিয়নকে" ইউনিয়ন আর্মি দ্বারা ব্যাপকভাবে ব্যবহার করা হয়েছিল উইলমিংটন, নর্থ ক্যারোলিনা থেকে ফোর্টেস মনরো, ভার্জিনিয়া এবং নিউ ইয়র্কে ফেডারেল সেনাদের নিয়ে যাওয়ার জন্য। বোর্ডে যখন জাহাজটি উইলমিংটন থেকে ২৯ মার্চ ১৮৬৫ সালে যাত্রা করেছিল, তখন প্রচুর সংখ্যক মুক্তিপ্রাপ্ত ইউনিয়ন সৈন্যরা যুদ্ধ থেকে ফিরছিল, সাথে ছিল বেশ কিছু প্যারোলড যুদ্ধবন্দী, প্রায় ১৩০ জন উদ্বাস্তু এবং অন্যান্য বেসামরিক নাগরিক। জাহাজটি কেপ ফিয়ার নদীর মুখের কাছে স্মিথভিলে (বর্তমান সাউথপোর্ট) রাতের জন্য নোঙর করে, বারটি অতিক্রম করার জন্য উচ্চ জোয়ারের অপেক্ষায়। বৃহস্পতিবার, ৩০ মার্চ সকাল ৮ টা থেকে ১০ টার মধ্যে, "জেনারেল লিয়ন" বারটি অতিক্রম করে উত্তর-পূর্ব দিকে যাত্রা করে। 
১৮৬৫ সালের ৩১ মার্চ, জাহাজটি কেপ হ্যাটেরাসের কাছে রুক্ষ আবহাওয়ার মধ্যে পতিত হয় এবং ইঞ্জিন রুমে আগুন ছড়িয়ে পড়ে, দ্রুত জাহাজের মধ্যেও ছড়িয়ে পড়ে। বোর্ডে থাকা যাত্রীদের মধ্যে, মার্কিন ৫৬তম ইলিনয় ভলান্টিয়ার ইনফ্যান্ট্রি রেজিমেন্টের ৫ জন ছাড়া বাকী ২০০ সদস্যের সবাই সহ প্রায় ৫০০ জন প্রাণ হারিয়েছিলেন। বিপর্যয় থেকে মোট ২৯ জন বেঁচে ছিলেন, যাদের মধ্যে ২৮ জনের নাম "নিউ ইয়র্ক টাইমস-" এ প্রকাশিত হয়েছিল। ৫৬তম ইলিনয়ের আইজ্যাক উইলহাইটও বেঁচে ছিলেন।
এডওয়ার্ড মাইব্রিজ

এডওয়ার্ড মাইব্রিজ (৯ এপ্রিল ১৮৩০ – ৮ মে ১৯০৪, জন্ম এডওয়ার্ড জেমস মাগারিজ) ছিলেন একজন অগ্রণী ইংরেজ আলোকচিত্রশিল্পী, যিনি গতির উপর আলোকচৈত্রিক অধ্যয়ন এবং সচলচিত্র প্রক্ষেপণের অভূতপূর্ব প্রাথমিক গবেষণাকর্মের জন্য খ্যাতিলাভ করেন। তিনি আদি অ্যাংলো-স্যাক্সন রূপ হিসাবে প্রথম নাম "Eadweard" এবং শেষ নাম "Muybridge" গ্রহণ করেন। 
মাইব্রিজ ১৯শ শতাব্দীতে মার্কিন যুক্তরাষ্ট্রের পশ্চিম অঞ্চলে কর্মরত একজন বিখ্যাত আলোকচিত্রশিল্পী ছিলেন। তিনি ইয়োসেমিটি, সান ফ্রান্সিস্কো, সদ্য অধিকৃত আলাস্কা অঞ্চল, ইত্যাদির অনেক প্রবাদপ্রতিম আলোকচিত্র ধারণ করেন। তিনি মোডক যুদ্ধ ও মার্কিন পশ্চিম উপকূলের বাতিঘরগুলির আলোকচিত্র ধারণ করেন এবং ক্যালিফোর্নিয়ায় তার প্রাথমিক "চলন্ত" ছবির উপরে পরীক্ষানিরীক্ষাগুলি সম্পাদন করেছিলেন।
ইংল্যান্ডে জন্ম নেয়া মাইব্রিজ ২০ বছর বয়সে মার্কিন যুক্তরাষ্ট্রে প্রবাসী হন এবং নিউ ইয়র্ক ও সান ফ্রান্সিস্কো শহরে বইয়ের দোকানদার হিসেবে কাজ করেন। ১৮৬০ সালে টেক্সাসে একটি ঘোড়ায় টানা গাড়ির দুর্ঘটনায় পতিত হয়ে ইংল্যান্ডে প্রত্যাবর্তন করেন। সেখানে তিনি আলোকচিত্রগ্রহণকে পেশা হিসেবে গ্রহণ করেন। তিনি এ সময় সিক্ত-ফলক কলডায়ন প্রক্রিয়াটি রপ্ত করেন ও তাঁর উদ্ভাবনগুলির জন্য কৃতিস্বত্ব নিশ্চিত করেন। ১৮৬৭ সালে সান ফ্রান্সিস্কোতে ফেরত এসে তিনি তাঁর ইয়োসেমিটি আলোকচিত্রগুলির প্রদর্শনীর আয়োজন করেন এবং জনপ্রিয় স্টিরিওচিত্রগুলি বিক্রয় করেন। 
মাইব্রিজ প্রাণীর চলনের উপরে ১৮৭৮-১৮৮৬ সালে সম্পাদিত তাঁর কালিক আলোকচিত্রকর্মগুলির (chronophotography) জন্য বিশেষভাবে খ্যাত। তিনি একাধিক আলোকচিত্রগ্রাহক যন্ত্র বা ক্যামেরা ব্যবহার করে প্রাণীদের চলন বিশ্লেষণ করেন। এছাড়া তিনি জুওপ্রাক্সিসস্কোপ বা প্রাণীচলনবীক্ষণ যন্ত্র উদ্ভাবন করেন, যাতে কাচের চাকতিতে প্রাণীদের চলনের বিভিন্ন মুহূর্ত মুদ্রিত থাকত ও সেগুলিকে পর্দায় প্রক্ষেপণ করা হত। এই প্রযুক্তিটি ছিল আধুনিক চলচ্চিত্র প্রযুক্তির পূর্বসূরী। পেনসিলভেনিয়া বিশ্ববিদ্যালয়ে ১৮৮৩-১৮৮৬ সালে এক বহুপ্রজ পর্বে তিনি মানুষ ও প্রাণীদের প্রায় ১ লক্ষ নড়াচড়ার আলোকচিত্র উৎপাদন করে, যেগুলিতে খালি চোখে অদৃশ্য অনেক মুহূর্ত উন্মোচিত হয়। 
কর্মজীবনের শেষদিকে মাইব্রিজ ইংল্যান্ড ও ইউরোপে ব্যাপকভাবে বক্তৃতা দিয়ে বেড়াতেন, যেখানে তিনি তাঁর আলোকচিত্র ও প্রাথমিক সচল চিত্রগুলি প্রদর্শন করতেন। এছাড়া তিনি তাঁর সৃষ্টিকর্মের সংকলনও প্রকাশ করতেন, যেগুলি দৃশ্যশিল্পীদের উপর এবং সেসময় উদীয়মান বৈজ্ঞানিক ও শিল্পোৎপাদন আলোকচিত্র খাতগুলিতে গুরুত্বপূর্ণ প্রভাব ফেলে। ১৮৯৪ সালে তিনি অবসর নিয়ে ইংল্যান্ডে প্রত্যাবর্তন করেন। ১৯০৪ সালে তাঁর জন্মশহরে প্রতিষ্ঠিত কিংসটন জাদুঘরে আজও তাঁর সৃষ্টিকর্মের একটি তাৎপর্যপূর্ণ সংগ্রহ বিদ্যমান।
সিস্টিন চ্যাপেল

সিস্টিন চ্যাপেল (লাতিন: Sacellum Sixtinum ; ইতালীয়: Cappella Sistina [kapˈpɛlla siˈstiːna] ) হল অ্যাপোস্টলিক প্যালেসের একটি চ্যাপেল বা খ্রিস্টিয় উপসনালয়। এটি ভ্যাটিকান সিটিতে অবস্থিত এবং পোপের সরকারি বাসভবন। পূর্বে এটি "ক্যাপেলা ম্যাগনা" ('মহান চ্যাপেল') নামে পরিচিত ছিল। পোপ সিক্সটাস IV ১৪৭৬ থেকে ১৪৮১ সালের মধ্যে চ্যাপেলটি তৈরি করেছিলেন। সেই সময় থেকে, এটি পোপের ধর্মীয় এবং অন্যান্য কাজের স্থান হিসাবে কাজ করছে। আজ, এটি পোপ কনক্লেভের স্থান, যে প্রক্রিয়াটির মাধ্যমে একটি নতুন পোপ নির্বাচন করা হয়। চ্যাপেলটি প্রধানত এর অভ্যন্তরে সজ্জার জন্য তৈরিকৃত ফ্রেস্কোর কারণে বিখ্যাত। বিশেষ করে সিস্টিন চ্যাপেলের সিলিং, আদমের সৃষ্টি এবং "দ্য লাস্ট জাজমেন্ট" , যেগুলো মাইকেলেঞ্জেলোর আঁকা।
সিক্সটাস IV-এর শাসনামলে, রেনেসাঁর চিত্রশিল্পীদের একটি দল, যাতে ছিল সান্দ্রো বত্তিচেল্লি, পিয়েত্রো পেরুগিনো, পিন্টুরিচিও, ডোমেনিকো ঘিরল্যান্ডাইও এবং কোসিমো রোসেলি সহ আরো অনেকে, বাইবেল থেকে "মুসার জীবন" এবং "খ্রিস্টের জীবনকে" চিত্রিত করে ফ্রেস্কোগুলির একটি সিরিজ তৈরি করেছিলেন। এই কাজগুলি ১৪৮২ সালে সম্পন্ন হয়েছিল, এবং ১৫ আগস্ট ১৪৮৩-তে সিক্সটাস IV সিস্টিন চ্যাপেলে "এসাম্পশন অফ মেরি" উৎসবের জন্য প্রথম গণ উদযাপন করেছিল। সে সময় চ্যাপেলটি পবিত্র করা হয়েছিল এবং কুমারী মেরিকে উৎসর্গ করা হয়েছিল। 
১৫০৮ থেকে ১৫১২ সালের মধ্যে, পোপ জুলিয়াস II- এর পৃষ্ঠপোষকতায়, মাইকেলেঞ্জেলো চ্যাপেলের ছাদটি এঁকেছিলেন, এটি এমন একটি প্রকল্প যা পাশ্চাত্য শিল্পের গতিপথ পরিবর্তন করেছিল এবং মানব সভ্যতার অন্যতম প্রধান শৈল্পিক কৃতিত্ব হিসাবে বিবেচিত হয়। একটি ভিন্ন রাজনৈতিক পরিবেশে তিনি ফিরে আসেন এবং ১৫৩৫ থেকে ১৫৪১ সালের মধ্যে, পোপস ক্লিমেন্ট সপ্তম এবং পল III এর সময়ে "দ্য লাস্ট জাজমেন্ট" এঁকেছিলেন। পাঁচ শতাব্দী ধরে মাইকেলেঞ্জেলোর চিত্রকর্মের খ্যাতি চ্যাপেলে প্রচুর দর্শকদের আকৃষ্ট করেছে।
রিভার আইল্যান্ড

রিভার আইল্যান্ড (সংক্ষেপে RI) হল একটি লন্ডন-ভিত্তিক, মাল্টি-চ্যানেল ফ্যাশন ব্র্যান্ড, যা ১৯৪৮ সালে বার্নার্ড লুইস প্রতিষ্ঠা করেন। বিশ্ববাজারে এর ১২৫ টিরও বেশি দোকানে এবং অনলাইনে বিক্রি করে থাকে। 
রিভার আইল্যান্ড মহিলাদের পোশাকের জন্য সবচেয়ে বেশি পরিচিত, এছাড়াও পুরুষদের পোশাক, বাচ্চাদের পোশাক এবং পোষা প্রাণীর সংগ্রহ রয়েছে। রিভার আইল্যান্ডের সংগ্রহগুলি সম্পূর্ণরূপে নিজস্ব ব্র্যান্ডের ডিজাইন হিসেবে করা হয়য় এবং এটি যুক্তরাজ্যের ফ্যাশন খুচরা বিক্রেতাদের মধ্যে অন্যতম। এর আগের নাম ছিল চেলসি গার্ল যা ১৯৬০-এর দশকে মহিলাদের পোশাকের ফ্যাশনের জন্য ব্যাপক প্রভাব ফেলেছিল। 
রিভার আইল্যান্ডকে যুক্তরাজ্যের একটি গুরুত্বপূর্ণ প্রতিষ্ঠান হিসাবে বিবেচনা করা হয় এবং বর্তমানে, লন্ডন, লিভারপুল, ম্যানচেস্টার এবং বার্মিংহামের ফ্ল্যাগশিপ বিক্রয়কেন্দ্রসহ সারা দেশে প্রায় ২৫০ টি দোকান রয়েছে। এছড়াও অনলাইনে এর উল্লেখযোগ্য উপস্থিতি রয়েছে। সাম্প্রতিক বছরগুলিতে, ব্যবসাটি আন্তর্জাতিকভাবে প্রসারিত হয়েছে, এবং এটির অনলাইনে ছাড় দেওয়া বৃদ্ধি অব্যাহত রেখেছে।
রিভার আইল্যান্ড একটি ব্যক্তি মালিকানাধীন কোম্পানি, এবং এটি সম্পূর্ণরূপে লুইস পরিবারের মালিকানাধীন।
লুইস ট্রাস্ট গ্রুপের মাধ্যমে রিভার আইল্যান্ড ব্যক্তিগতভাবে লুইস পরিবারের মালিকানাধীন। ঐতিহাসিকভাবে এই ব্যবসার নেতৃত্বে ছিলেন বার্নার্ডের ছেলে ক্লাইভ এবং লিওনার্ড লুইস এবং ভাতিজা বেন লুইস সহ পরিবারের সদস্যরা, যিনি ২০১৯ সাল পর্যন্ত নয় বছর ধরে ব্যবসার নেতৃত্ব দিয়েছিলেন পরিবারটি অ-নির্বাহী পরিচালক হিসাবে ব্যবসার সাথে ঘনিষ্ঠভাবে জড়িত আছে। 
রিভার আইল্যান্ড তার ট্রেন্ড নেতৃত্বাধীন ফ্যাশন রেঞ্জের জন্য পরিচিত, যার সবকটিই যুক্তরাজ্যে ডিজাইন করা হয়েছে লন্ডনে খুচরা বিক্রেতার প্রধান কার্যালয়ে।
মহিলাদের পোশাক এবং পুরুষদের পোশাকের পাশাপাশি, রিভার আইল্যান্ড 2009 সালে মাতৃত্ব, 2010 সালে কিডসওয়্যার এবং 2018 সালে বেবি চালু করেছিল। 2018 সালে, রিভার আইল্যান্ড সংক্ষিপ্তভাবে হোমওয়্যার চালু করেছিল, যা 2020 সালে মহামারীর কারণে থামানো হয়েছিল। 
রিভার আইল্যান্ড ইকমার্স সাইটটি 2018 সাল থেকে তৃতীয় পক্ষের ব্র্যান্ডগুলিও অফার করেছে, যার মধ্যে রয়েছে Birkenstock, Superga এবং Skechers ।
2022 সালে, রিভার আইল্যান্ড তার নিজস্ব ছোট পরিসরের সুগন্ধির পাশাপাশি একটি তৃতীয় পক্ষের সৌন্দর্য অফারও চালু করেছে। অফারের ব্র্যান্ডগুলির মধ্যে রয়েছে বিপ্লব এবং ভিটা লিবারতা।
২০১৩ সালে, পপ-স্টার রিহানা তার ব্যক্তিগত স্টাইলিস্ট অ্যাডাম সেলম্যানের সাথে রিভার আইল্যান্ডের জন্য তিনটি সংগ্রহের সহ-পরিকল্পনা করেছিলেন। প্রথম সংগ্রহটি ২০১৩ সালের জানুয়ারিতে লন্ডন ফ্যাশন সপ্তাহে একটি শো সহ লঞ্চ করা হয়েছিল, নভেম্বর ২০১৩ সালে শেষ লঞ্চ হয়েছিল প্রতিটি সংগ্রহের অনেক লাইন বিক্রি হওয়ার সাথে সাথে পরিসরটি ভালভাবে গৃহীত হয়েছিল। 
২০২২ সালের জুনে, রিভার আইল্যান্ড সোফিয়া রিচির সাথে অংশীদারিত্ব করে, মডেল, সোশ্যাল মিডিয়া তারকা এবং লিওনেল রিচির মেয়ে। স্টাইলগুলির গ্রীষ্মকালীন ক্যাপসুল সংগ্রহে রিচির নেটিভ ক্যালিফোর্নিয়ায় একটি প্রচারাভিযান শট দেখানো হয়েছে, এবং এটি দোকানে এবং অনলাইনে উপলব্ধ ছিল।
বাংলাদেশ যুব অধিকার পরিষদ

বাংলাদেশ যুব অধিকার পরিষদ (প্রতিষ্ঠা:৩১ আগস্ট ২০২০) সাধারণভাবে যুব অধিকার পরিষদ নামে পরিচিত, নুরুল হক নূর দ্বারা প্রতিষ্ঠিত বাংলাদেশের যুব সংগঠন। এটি গণ অধিকার পরিষদের যুব শাখা। যুব অধিকারের বর্তমান সভাপতি মনজোর মোর্শেদ, সাধারণ সম্পাদক নাদিম হাসান।
ইসলামে মোরগ

ইসলামে মোরগ একটি বিশেষ গুরুত্বপূর্ণ প্রাণী হিসেবে বিবেচিত। ইসলামী হাদিসে উল্লেখ করা হয়েছে যে, মোরগ ফেরেশতাদের উপস্থিতি অনুভব করতে সক্ষম এবং তার ডাক আল্লাহর প্রশংসার ইঙ্গিত দেয়। এটি মুসলিমদের জন্য একটি অনুপ্রেরণা হিসেবে কাজ করে, যাতে তারা আল্লাহর নিকট দোয়া এবং ইবাদতের জন্য মনোযোগী হতে পারেন। 
মোরগের ডাক সম্পর্কে নবী মুহাম্মদ (সাল্লাল্লাহু আলাইহি ওয়া সাল্লাম) বলেন: 
— সহীহ বুখারী: ৩৩০৩, সহীহ মুসলিম: ৬৮১৩ মোরগ ডাক দিলে এই দোয়া পড়তে হয়
মোরগ ইসলামে নিম্নলিখিত কারণে গুরুত্বপূর্ণ:
স্বর্গোদ্যান

ধর্ম ও লোককাহিনীতে, স্বর্গোদ্যান হলো চিরস্থায়ী সুখ, পুলক ও পরমানন্দের স্থান। স্বর্গোদ্যানের ধারণা প্রায়শই যাজকীয় চিত্রাবলী দ্বারা ভরা হয়, এবং এটি মহাজাগতিক, পরকালবিদ্যাগত বা উভয়ই হতে পারে, মানব সভ্যতার দুর্দশার সাথে বিপরীত: স্বর্গোদ্যানের আছে শুধু শান্তি, সমৃদ্ধি ও সুখ। স্বর্গোদ্যান হলো তৃপ্তির স্থান, বিলাসিতা ও পরিপূর্ণতার স্থান যেখানে চিরস্থায়ী সুখ ও আনন্দ রয়েছে। স্বর্গোদ্যানকে প্রায়শই উচ্চ স্থান, পবিত্রতম স্থান হিসেবে বর্ণনা করা হয়, পৃথিবীর বিপরীতে বা নরকের মতো পাতালে।
তেলেঙ্গানা বিধানসভা

তেলেঙ্গানা বিধানসভা (ISO : "Telangāṇa sāsāsana Sabha") হল তেলেঙ্গানা আইনসভার নিম্নকক্ষ। তেলেঙ্গানা বিধানসভা বর্তমানে ১১৯ জন নির্বাচিত সদস্য নিয়ে গঠিত।
"বিধানসভার" সদস্যরা প্রাপ্তবয়স্ক ভোটাধিকারের মাধ্যমে সরাসরি জনগণ দ্বারা নির্বাচিত হন। প্রতিটি নির্বাচনী এলাকা বিধানসভার একজন সদস্য নির্বাচন করে। সদস্যরা বিধায়ক হিসাবে পরিচিত। সাধারণ বহুত্ব বা "ফার্স্ট পাস্ট দ্য পোস্ট" নির্বাচনী পদ্ধতি ব্যবহার করে বিধানসভা নির্বাচন করা হয়। নির্বাচনগুলি ভারতের নির্বাচন কমিশন দ্বারা পরিচালিত হয়।
২০১৪ সালের জুন মাসে তেলেঙ্গানা গঠনের সাথে ১১৯টি আসন নিয়ে তেলেঙ্গানা বিধানসভা অস্তিত্ব লাভ করে। টিআরএস প্রথম নির্বাচনে জয়লাভ করে সরকার গঠন করে। কংগ্রেস প্রধান বিরোধী দল হিসেবে আবির্ভূত হয়। ২০১৮ সালের নির্বাচনে, টিআরএস বৃহত্তর সংখ্যাগরিষ্ঠতা নিয়ে জিতেছিল। ২০২৩ সাল পর্যন্ত অ্যাংলো-ইন্ডিয়া সম্প্রদায় থেকে একজন মনোনীত সদস্য ছিলেন।
ওমানের বিমানবন্দরের তালিকা

এটি ওমানে অবস্থিত বিমানবন্দরগুলির একটি তালিকা, যা ধরণের ভিত্তিতে শ্রেণীবদ্ধ এবং অবস্থান অনুযায়ী সাজানো হয়েছে।
বোল্ড অক্ষরে প্রদর্শিত বিমানবন্দরগুলির নাম নির্দেশ করে যে, ঐ বিমানবন্দরটি বাণিজ্যিক বিমান সংস্থাগুলির দ্বারা নির্ধারিত সেবা প্রদান করে।
মেক্সিকীয় অলিম্পিক কমিটি

মেক্সিকীয় অলিম্পিক কমিটি (; এছাড়াও সংক্ষেপে আইওসি কোড এমইএক্স দ্বারা পরিচিত) হলো মেক্সিকোর জাতীয় অলিম্পিক কমিটি। এই সংস্থাটির ১৯২৩ সালে প্রতিষ্ঠিত হয়েছে; প্রতিষ্ঠার বছরেই আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর মেক্সিকোর মেক্সিকো সিটিতে অবস্থিত।
বর্তমানে মেক্সিকীয় অলিম্পিক কমিটির সভাপতির দায়িত্ব পালন করছেন মারিয়া হোসে আলকালা ইসগেরা, যিনি ২০২১ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন মারিয়া গার্সিয়া দে লা তোরে।
১৯২৩ সালে মেক্সিকোর বহু-ক্রীড়ার সর্বোচ্চ সংস্থা হিসেবে মেক্সিকীয় অলিম্পিক কমিটি প্রতিষ্ঠিত হয়েছে। কার্লোস বি দে সেতিনা এই সংস্থার প্রথম সভাপতির দায়িত্ব পালন করেছেন, যিনি ১৯২৩ হতে ১৯২৫ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার পূর্বেই মেক্সিকো ১৯০০ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ১৯২৮ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
ডোনাল্ড ট্রাম্পের দ্বিতীয় মন্ত্রিসভা

মার্কিন যুক্তরাষ্ট্রের সংবিধানের অ্যাপয়েন্টমেন্ট ক্লজ অনুযায়ী রাষ্ট্রপতি তার মন্ত্রিসভার সদস্যদের মার্কিন যুক্তরাষ্ট্রের সিনেটে মনোনীত করবেন।
কার্যনির্বাহী বিভাগের প্রধান হিসাবে মার্কিন যুক্তরাষ্ট্রের মন্ত্রিপরিষদের সমস্ত স্থায়ী সদস্যদের অফিস নেওয়ার আগে রাষ্ট্রপতির দ্বারা নিয়োগের পরে মার্কিন যুক্তরাষ্ট্রের সেনেটের পরামর্শ এবং সম্মতির প্রয়োজন হয়। কেবল উপরাষ্ট্রপতি পদটির জন্য মার্কিন যুক্তরাষ্ট্রের সংবিধান অনুযায়ী অফিসে নির্বাচনের প্রয়োজন হয়।
নিম্নলিখিত ব্যক্তিবর্গ মার্কিন যুক্তরাষ্ট্রের রাষ্ট্রপতি দ্বারা মন্ত্রিসভায় মনোনীত করা হয়েছে:-
ডোনাল্ড ট্রাম্প ২০২৪ সালের রাষ্ট্রপতি নির্বাচনে ভাইস প্রেসিডেন্ট এবং ডেমোক্র্যাটিক মনোনীত প্রার্থী কমলা হ্যারিসকে পরাজিত করেন, নির্বাচনে হ্যারিসের ২২৬টি ইলেক্টোরাল ভোটের তুলনায় ৩১২টি ইলেক্টোরাল ভোট পান; তিনি ২০২) সালে যে রাজ্যগুলি জিতেছিলেন সেগুলি ধরে রাখার পাশাপাশি প্রতিটি সুইং স্টেট জিতেছেন। তিনি ২০ জানুয়ারী, ২০২৫ তারিখে দায়িত্ব গ্রহণ করেছেন।
উপরাষ্ট্রপতি হলেন একমাত্র মন্ত্রিসভার সদস্য যিনি সেই পদে নির্বাচিত হন যার সিনেট আসনের প্রয়োজন হয় না এবং উপরাষ্ট্রপতি রাষ্ট্রপতির খুশিতে কাজ করেন না।
মার্কিন যুক্তরাষ্ট্রের সিনেটর জেডি ভ্যান্স মার্কিন যুক্তরাষ্ট্রের ভাইস প্রেসিডেন্ট নির্বাচিত হয়েছেন, মিনেসোটার গভর্নর টিম ওয়ালজের তুলনায় ৩১২টি ইলেক্টোরাল ভোট পেয়েছেন, যিনি নির্বাচনে ২২৬টি ইলেক্টোরাল ভোট পেয়েছিলেন। তিনি ২০ জানুয়ারী, ২০২৫ তারিখে দায়িত্ব গ্রহণ করেন। ভ্যান্স হবেন যুক্তরাষ্ট্রের ইতিহাসে তৃতীয় সর্বকনিষ্ঠ ভাইস প্রেসিডেন্ট ।
জেসিকা মিচিবাতা

জেসিকা মিচিবাতা (জন্ম ২১ অক্টোবর ১৯৮৪) একজন জাপানি ফ্যাশন মডেল। তিনি "আই লাভ বিয়িং মি" এর লেখক, স্ব-স্বীকৃতি সম্পর্কে একটি বই। 
মিচিবাতা জাপানের ফুকুই প্রশাসনিক অঞ্চলের একজন জাপানি মা এবং স্পেনীয় ও ইতালীয় বংশোদ্ভূত আর্জেন্টিনীয় বাবার কাছে জন্মগ্রহণ করেন। 
মিচিবাতা ব্রিটিশ ফর্মুলা ওয়ান ড্রাইভার জেনসন বাটনকে বিয়ে করেছিলেন। তারা ডিসেম্বর ২০১৪ সালে হাওয়াইতে বিয়ে করেছিল বিয়ের এক বছর পর তাদের বিবাহবিচ্ছেদ হয়ে যায়। 
বর্তমানে মিচিবাতা বিয়ে করেছেন চলচ্চিত্র প্রযোজক কেন কাওকে। তিনি ২৫ অক্টোবর ২০১৭ সালে তাদের একমাত্র সন্তানের জন্ম দেন।
উত্তরপ্রদেশ বিধানসভা

উত্তরপ্রদেশ বিধানসভা হল ভারতীয় রাজ্য উত্তরপ্রদেশের দ্বিকক্ষ বিশিষ্ট আইনসভার নিম্নকক্ষ। বিধানসভায় বর্তমানে ৪০৩টি আসন রয়েছে। বিধানসভা সদস্যরা তাদের নিজ নিজ নির্বাচনী এলাকার প্রতিনিধিত্ব করার জন্য একটি প্রাপ্তবয়স্ক সার্বজনীন ভোটাধিকার এবং ফার্স্ট-পাস্ট-দ্য-পোস্ট সিস্টেম দ্বারা নির্বাচিত হন। তারা পাঁচ বছর বা মন্ত্রিসভার পরামর্শে রাজ্যপাল কর্তৃক সংস্থাটি বিলুপ্ত না হওয়া পর্যন্ত তাদের আসনে অধিষ্ঠিত থাকেন। রাজধানীর লখনউয়ের বিধান ভবনে অধিবেশন অনুষ্ঠিত হয়।
১৯৩৭ সালের ১ এপ্রিল ভারত শাসন আইন, ১৯৩৫ অনুসারে ২২৮ সদস্য নিয়ে প্রথমবারের মতো যুক্তপ্রদেশের জন্য আইনসভা গঠিত হয়েছিল। উত্তর প্রদেশ পুনর্গঠন আইন, ২০০০ এর পরে উত্তরপ্রদেশ বিধানসভার আকার ৪০৩ সদস্য হিসাবে নির্ধারণ করা হয়েছিল। ৪০৩ জন সদস্য ছাড়াও একজন মনোনীত অ্যাংলো-ইন্ডিয়ান সদস্য রয়েছেন। ভারতের নতুন সংবিধানের অধীনে অস্থায়ী উত্তরপ্রদেশ আইনসভার প্রথম অধিবেশন ২ ফেব্রুয়ারি ১৯৫০ সালে শুরু হয়েছিল। প্রথম নির্বাচনের পর উত্তরপ্রদেশের নবনির্বাচিত বিধানসভা ১৯ মে ১৯৫২ তারিখে মিলিত হয়।
উত্তরাখণ্ড বিধানসভা

উত্তরাখণ্ড বিধানসভা এটি ভারতের ২৮টি রাজ্যের মধ্যে একটি উত্তরাখণ্ডের এককক্ষবিশিষ্ট শাসন ও আইন প্রণয়নকারী সংস্থা। এটি শীতকালীন রাজধানী দেরাদুনে এবং উত্তরাখণ্ডের গ্রীষ্মকালীন রাজধানী গাইরসাইনে অধিবেশন অনুষ্ঠিত হয়। বিধানসভার মোট সংখ্যা ৭০ জন বিধায়ক (এমএলএ) নিয়ে গঠিত।
২০২২ সালের মার্চ থেকে পুষ্কর সিং ধামি হলেন উত্তরাখণ্ডের বর্তমান মুখ্যমন্ত্রী এবং পঞ্চম বিধানসভার নেতা। বিধানসভার বর্তমান স্পিকার হলেন রিতু খান্দুরি ভূষণ। গুরমিত সিং উত্তরাখণ্ডের বর্তমান রাজ্যপাল।
বিজয় ১৯৭১

বিজয় ১৯৭১ ভাস্কর্যটি ভারতের ত্রিপুরা রাজ্যের দক্ষিণ বিলোনিয়ার চোত্তাখোলায় অবস্থিত ‘ভারত-বাংলাদেশ মৈত্রী উদ্যান’-এর কেন্দ্রীয় আকর্ষণ। এটি বাংলাদেশের মুক্তিযুদ্ধের স্মৃতি ও বীরত্বের নিদর্শন হিসেবে নির্মিত হয়েছে।
১৯৭১ সালের মুক্তিযুদ্ধের সময় ত্রিপুরা ছিল একটি গুরুত্বপূর্ণ কেন্দ্র। ত্রিপুরার জনগণ এবং সরকার এই সময়ে বাংলাদেশি শরণার্থীদের আশ্রয় দেওয়া এবং মুক্তিযোদ্ধাদের সহায়তা করার মাধ্যমে ঐতিহাসিক ভূমিকা পালন করেছিল। এই উদ্যান প্রতিষ্ঠার মূল লক্ষ্য ছিল ভারত ও বাংলাদেশের মধ্যকার মৈত্রীর বন্ধন আরও দৃঢ় করা এবং মুক্তিযুদ্ধের স্মৃতিকে সম্মান জানানো। ২০১০ সালের ১১ নভেম্বর বাংলাদেশের তৎকালীন পররাষ্ট্রমন্ত্রী ডা. দীপু মনি এই উদ্যানের ভিত্তিপ্রস্তর স্থাপন করেন। দীর্ঘ সাত বছর পর, ২০১৭ সালের ১৬ ডিসেম্বর, বাংলাদেশের বিজয় দিবস উপলক্ষে ত্রিপুরার তৎকালীন মুখ্যমন্ত্রী মানিক সরকার উদ্যানটির আনুষ্ঠানিক উদ্বোধন করেন।
বিজয় ১৯৭১ ভাস্কর্যটি মুক্তিযুদ্ধের বীরত্বপূর্ণ ইতিহাসকে চিত্রিত করে। এটির মাধ্যমে ভাস্কর্যের নকশায় মুক্তিযোদ্ধাদের ত্যাগ ও সংগ্রামের চিত্র ফুটিয়ে তোলা হয়েছে। মুক্তিযোদ্ধাদের প্রতীকী উপস্থাপনা এবং যুদ্ধকালীন দৃশ্যগুলিকে এই ভাস্কর্যে অত্যন্ত শিল্পসুলভভাবে উপস্থাপন করা হয়েছে। উদ্যানের মধ্যে আরও কিছু উল্লেখযোগ্য স্থাপনা রয়েছে। উদাহরণস্বরূপ, বঙ্গবন্ধু শেখ মুজিবুর রহমান ও ভারতের তৎকালীন প্রধানমন্ত্রী ইন্দিরা গান্ধীর মূর্তি, যা দুই দেশের মধ্যকার বন্ধুত্বকে প্রতিফলিত করে। এছাড়াও এখানে রয়েছে টেরাকোটার মাধ্যমে নির্মিত মুক্তিযুদ্ধের দৃশ্যাবলি, যা এই সময়ের ঘটনাবলির একটি চিত্রাঙ্কন করে।
কুর্গ বিধানসভা

কুর্গ বিধানসভা একটি আইনসভা সংস্থা যা ১৯৫০ থেকে ১৯৫৬ সাল পর্যন্ত কুর্গ রাজ্যের জন্য আইন প্রবর্তন করেছিল। ২৬ জানুয়ারী ১৯২৪ সালে কুর্গ প্রদেশের চিফ কমিশনারের প্রতিনিধি সংস্থা হিসাবে প্রতিষ্ঠিত কুর্গ আইন পরিষদে এর উৎপত্তি হয়েছিল। ২৬ জানুয়ারী ১৯৫০ সালে ভারতের সংবিধান কার্যকর হলে, সংস্থার নাম আনুষ্ঠানিকভাবে কুর্গ বিধানসভায় পরিবর্তন করা হয়। বিধানসভার প্রথম এবং একমাত্র সাধারণ নির্বাচন ১৯৫২ সালে অনুষ্ঠিত হয়। এটি অবশেষে ১৯৫৬ সালে বিলুপ্ত হয়ে যায় যখন কুর্গ রাজ্য প্রতিবেশী মহীশূর রাজ্যের সাথে একীভূত হয়।
কুর্গ লেজিসলেটিভ কাউন্সিল ২৮ জানুয়ারী ১৯২৪ সালে কুর্গ প্রদেশের বাসিন্দাদের জন্য একটি প্রতিনিধি সংস্থা হিসাবে গঠিত হয়েছিল। এটি প্রাথমিকভাবে বিশ জন সদস্য নিয়ে গঠিত, যাদের মধ্যে পনের জন নির্বাচিত এবং পাঁচজন মনোনীত। ভোটাধিকারটি ভারত সরকারের আইন ১৯৩৫ এবং ভারতীয় স্বাধীনতা আইন, ১৯৪৭ দ্বারা বড় করা হয়েছিল। ১৯৪৭ সালে, ইউরোপীয় নির্বাচনী এলাকা বিলুপ্ত হলে সদস্য সংখ্যা দুই দ্বারা হ্রাস করা হয়।
ভারতের সংবিধান ১৮টি নির্বাচনী এলাকা থেকে ২৪ জন সদস্য নিয়ে গঠিত একটি বিধানসভা পরিষদের সাথে আইন পরিষদকে প্রতিস্থাপিত করে, যার মধ্যে ছয়টি ছিল দুই সদস্যের নির্বাচনী এলাকা এবং বারোটি একক সদস্যের নির্বাচনী এলাকা। ১৯৫০ সালের ২৬ জানুয়ারী কার্যকর হওয়ার পরে, ১৯৫২ সালে বিধানসভার জন্য একটি নির্বাচন অনুষ্ঠিত হয়েছিল।
কেন্দ্রীয় শহীদ মিনার, রাবি

রাজশাহী বিশ্ববিদ্যালয় কেন্দ্রীয় শহীদ মিনার রাজশাহী বিশ্ববিদ্যালয়ে অবস্থিত একটি শহীদ মিনার। ১৯৭২ সালে এই শহীদ মিনারের ভিত্তিপ্রস্তর স্থাপন করা হয় এবং ১৯৭৫ সালে উদ্বোধন করা হয়।
শহীদ মিনার প্রাঙ্গণে অবস্থিত ভিত্তিপ্রস্তর অনুযায়ী, জাতীয় মুক্তিসংগ্রামে যারা মৃত্যুবরণ করেছেন তাঁদের পবিত্র স্মৃতির প্রতি উৎসর্গ করে শহীদ মিনারের ভিত্তিপ্রস্তর স্থাপন করা হয়।
বিশ্ববিদ্যালয়ের এক সাবেক উপ-উপাচার্য অধ্যাপক ড. আনন্দ কুমার সাহা জানিয়েছিলেন শহীদ মিনারটি ১৯৭২ সালে রচিত বাংলাদেশের প্রথম সংবিধানের চার মূলনীতি জাতীয়তাবাদ, গণতন্ত্র, সমাজতন্ত্র ও ধর্মনিরপেক্ষতার প্রতীক।
শেখ মুজিবুর রহমান ১৯৭২ সালের শহীদ মিনারের ভিত্তিপ্রস্তর স্থাপন করেন। স্থপতি খায়রুল এনাম শহীদ মিনারের নকশা প্রণয়ন করেন। প্রায় তিন বছর পর নির্মাণ কাজ সম্পন হলে ১৯৭৫ সালের ২৩ এপ্রিল তৎকালীন বাংলাদেশের প্রধানমন্ত্রী মুহাম্মদ মনসুর আলী শহীদ মিনারের উদ্বোধন করেন।
শহীদ মিনারটি একটি ছয় কোণা বিশিষ্ট কৃত্রিমভাবে তৈরি মাটির টিলার উপর নির্মিত হয়েছে, যার চারটি স্তম্ভ রয়েছে। স্তম্ভ চারটি উপরের দিকে বন্ধনী দ্বারা আবদ্ধ হয়েছে। মিনারের পিছনে স্নেহময়ী মা ও তার সন্তানদের অবয়ব প্রকাশ করছে এমন একটি ম্যুরাল রয়েছে। অক্ষয়বট নামক ম্যুরালটি বিভিন্ন রকমের পোড়া ইট ও পাথরের মাধ্যমে নির্মাণ করা হয়। ম্যুরালটিতে উপস্থিতিত সূর্য শহীদ সন্তানদের বীরত্বকে তুলে ধরে। শিল্পী মর্তুজা বশীর এই ম্যুরালটি নির্মাণ করেছেন।
কেন্দ্রীয় শহীদ মিনার (দ্ব্যর্থতা নিরসন)

কেন্দ্রীয় শহীদ মিনার হলো বাংলাদেশের রাজধানী ঢাকায় অবস্থিত ভাষা আন্দোলনের স্মৃতিসৌধ। এছাড়াও বিভিন্ন জায়গায় কেন্দ্রীয় শহীদ মিনার রয়েছে-
করণ বীর মেহরা

করণ বীর মেহরা একজন ভারতীয় টেলিভিশন অভিনেতা। তিনি ২০০৫ সালে "রিমিক্স" শো দিয়ে তার কর্মজীবন শুরু করেন। সনি এসএবি "টিভি, বিবি অর মে-" তেও তাকে প্রধান চরিত্রে অভিনয় করতে দেখা গেছে। তাকে "রাগিনী এমএমএস ২", "মেরে ডেড কি মারুতি", "ব্লাড মানি", "বদমাশিয়ান" এবং "আমেন" এর মতো বলিউড সিনেমাতেও দেখা গেছে। তিনি "ফিয়ার ফ্যাক্টর: খতরন কে খিলাড়ি ১৪" এবং "বিগ বস ১৮" এর বিজয়ী।
করণ বীর মেহরাও ডায়াজিও-এর সাথে সড়ক নিরাপত্তা সচেতনতা শুরু করার জন্য সমর্থনের আবেদন করেছেন। 
করণ দিল্লিতে জন্মগ্রহণ করেন। তিনি মুসৌরির একটি বোর্ডিং স্কুলে পড়াশোনা করেছেন : উইনবার্গ অ্যালেন স্কুল দশম শ্রেণী পর্যন্ত। তিনি দিল্লি পাবলিক স্কুলে (ডিপিএস) ১১ এবং ১২ ক্লাস সম্পন্ন করেছেন। তিনি দিল্লি কলেজ অফ আর্টস অ্যান্ড কমার্স ( দিল্লি বিশ্ববিদ্যালয় ) থেকে বিজ্ঞাপন ও বিক্রয় প্রচারে স্নাতক করেছেন।
করণ তার দাদীর এই নির্দেশে তার নামের সাথে বীর যোগ করেন। করণের প্রয়াত দাদার নাম বীর। 
করণ সম্প্রতি একটি ওয়েব সিরিজ "ইটস নট দ্যাট সিম্পল" (২০১৮) তে স্বরা ভাস্কর, পূরব কোহলি, সুমিত ব্যাস, ভিভান ভাতেনা, নেহা চৌহান, মানসী রাছ, দেবিকা বৎসা, রোহান শাহ, সহ " ভুট "-এ প্রচারিত "জয়েশ" রূপে উপস্থিত হয়েছেন। জিয়া বৈদ্য প্রমুখ। ওয়েব সিরিজে অশ্বিনের চরিত্রে দেখা যাবে করণকে বরখা বিষ্ট সেনগুপ্তের বিপরীতে "কপল অফ মিসটেকস -এ" । ২০২১ সালে, একটি সন্দেহজনক স্বামী অভয়ের চরিত্রটি করণ বীর মেহরা টিভি শো "জিদ্দি দিল মানে না-" এ অভিনয় করেছিলেন।
করণ একজন বড় ক্রীড়া উৎসাহী। তিনি বক্স ক্রিকেট লিগ এবং এএসএফসি (অল স্টার ফুটবল ক্লাব) এর অংশ ছিলেন।
৮ম গোল্ডেন গ্লোব পুরস্কার

৮ম গোল্ডেন গ্লোব পুরস্কার হল ১৯৫০ সালে মুক্তিপ্রাপ্ত মার্কিন চলচ্চিত্রে সেরা কাজের স্বীকৃতি প্রদানের জন্য হলিউড ফরেন প্রেস অ্যাসোসিয়েশন (এইচএফপিএ) কর্তৃক প্রদত্ত গোল্ডেন গ্লোব পুরস্কারের অষ্টম আয়োজন। অনুষ্ঠানটি ১৯৫১ সালের ২৮শে ফেব্রুয়ারি ক্যালিফোর্নিয়ার ওয়েস্ট হলিউডের সানসেট বুলেভারে অনুষ্ঠিত হয়। "সানসেট বুলেভার" শ্রেষ্ঠ চলচ্চিত্র-সহ সর্বাধিক চারটি বিভাগে পুরস্কার লাভ করে।
এঙ্গেলবার্গার হাউস

এনজেলবার্গার হাউসটি আরকানসাসের নর্থ লিটল রকের ২১০৫ নর্থ ম্যাপেল স্ট্রিটের একটি ঐতিহাসিক বাড়ি। এটি একটি দুইতলা কাঠের নির্মাণ, যার ছাদ হিপ আকৃতির এবং কুইন আনে স্থাপত্যশৈলীর বৈশিষ্ট্যযুক্ত অসমমিত ভরবিন্যাস রয়েছে। এটি ১৮৯৫ সালে আলোনজো "লনি" ক্লেটন, একজন আফ্রিকান আমেরিকান জকি এবং কেন্টাকি ডার্বি জয়ী সর্বকনিষ্ঠ ব্যক্তি, দ্বারা নির্মিত হয়েছিল। লনি ১৫ বছর বয়সে ১৮৯২ সালে কেন্টাকি ডার্বি জয় করেছিলেন। এঙ্গেলবার্গার হাউস শহরের মাত্র দুটি উচ্চ-শৈলী কুইন অ্যান বাড়ির একটি (অন্যটি বেকার হাউস)। 
এই বাড়িটি ১৯৯০ সালে জাতীয় ঐতিহাসিক স্থানগুলির তালিকায় অন্তর্ভুক্ত হয়েছিল।
কার্লোস গ্রেসি জুনিয়র

কার্লোস "কারলিনহোস" গ্রেসি জুনিয়র কার্লোস "কারলিনহোস" গ্রেসি জুনিয়র একজন ব্রাজিলিয়ান 8ম-ডিগ্রী প্রবাল বেল্টধারী ব্রাজিলিয়ান জিউ-জিৎসু (BJJ) অনুশীলনকারী এবং প্রশিক্ষক। তিনি গ্রেসি পরিবারের একজন গুরুত্বপূর্ণ সদস্য এবং বিখ্যাত মার্শাল আর্ট পরিবারের ঐতিহ্যকে এগিয়ে নিয়ে গেছেন। কার্লিনহোস হলেন কার্লোস গ্রেসি সিনিয়রের পুত্র, যিনি ব্রাজিলিয়ান জিউ-জিৎসুর অন্যতম প্রতিষ্ঠাতা এবং এই ক্রীড়াশৈলীকে বিশ্বব্যাপী জনপ্রিয় করার পথিকৃৎ।
কার্লোস "কারলিনহোস" গ্রেসি জুনিয়র গ্রেসি কনফেডেরাও ব্রাসিলেইরা দে জিউ-জিৎসু (সিবিজেজে) এর প্রতিষ্ঠাতা, যা বর্তমানে আন্তর্জাতিক ব্রাজিলিয়ান জিউ-জিৎসু ফেডারেশন (আইবিজেজেএফ) নামে পরিচিত। এটি একটি লাভজনক সংস্থা যা বিশ্ব জিউ-জিৎসু চ্যাম্পিয়নশিপ, প্যান জিউ-জিতসু চ্যাম্পিয়নশিপ, এবং ইউরোপীয় জিউ-জিৎসু চ্যাম্পিয়নশিপ সহ আন্তর্জাতিক মানের ব্রাজিলিয়ান জিউ-জিৎসু এবং সাবমিশন গ্র্যাপলিং প্রতিযোগিতার আয়োজন করে।
কারলিনহোস গ্রেসি আরও গ্রেসি বারা দল এর সহ-প্রতিষ্ঠাতা, যা বিশ্বের অন্যতম সফল এবং বৃহৎ জিউ-জিৎসু দল। তার প্রচেষ্টায় গ্রেসি বারা ক্রীড়াবিদ ও প্রশিক্ষকদের একটি বৈশ্বিক নেটওয়ার্ক তৈরি করেছে, যা ব্রাজিলিয়ান জিউ-জিৎসু সম্প্রদায়কে আরও সুসংগঠিত এবং পেশাদার করেছে।
কার্লিনহোস গ্রেসি, ব্রাজিলিয়ান জিউ-জিৎসুর অন্যতম প্রতিষ্ঠাতা কার্লোস গ্রেসির ২১ জন সন্তানের একজন। তিনি তিন সন্তানের পিতা: কন্যা ক্যারোলিন, এবং দুই পুত্র কায়রন এবং কায়ান। কায়রন তার বাবার অধীনে কালো বেল্ট অর্জন করেছেন এবং বর্তমানে গ্রেসি বারা রাঞ্চো সান্তা মার্গারিটার একজন অধ্যাপক হিসেবে কাজ করছেন।
কার্লিনহোস গ্রেসি Gracie Magazine এর প্রতিষ্ঠাতা ও পরিচালক, যা একটি মাসিক প্রকাশনা এবং ব্রাজিলিয়ান জিউ-জিৎসু সম্পর্কে সংবাদ, টিপস, এবং প্রতিযোগিতার বিশ্লেষণ প্রদান করে। এটি এই খেলাধুলার বিশ্বব্যাপী সম্প্রদায়ের মধ্যে একটি গুরুত্বপূর্ণ সংযোগস্থল হিসাবে কাজ করে।
কানো জিগোরো → মিৎসুয়ো মায়েদা → কার্লোস গ্রেসি সিনিয়র → কার্লোস গ্রেসি জুনিয়র।
কাপড়ের ইতিহাস (গবেষণা সাময়িকী)

কাপড়ের ইতিহাস হল একটি সমকক্ষীয় পর্যালোচনাকৃত গবেষণা সাময়িকী যা প্রথম ১৯৬৮ সালে প্রকাশিত হয় এবং প্যাসোল্ড রিসার্চ ফান্ডের পক্ষে মানি পাবলিশিং দ্বারা প্রকাশিত হয়। এটি "পোশাক এবং বস্ত্রের সাথে জড়িত সাংস্কৃতিক ও সামাজিক ইতিহাস, ঐতিহাসিক পোশাক, পোশাকের প্রদর্শনী, সংরক্ষণ ইত্যাদি বিষয়বস্তু নিয়ে বিস্তারিত আলোচনা করে।
সাময়িকীটি "শিল্প ও মানবিক উদ্ধৃতি সূচক", "ব্রিটিশ মানবিক সূচক" সহ সাময়িকী পরিষেবা প্রদানকারী অন্যান্য প্রকাশনাগুলিতে সূচিত করা হয়েছে।
পশ্চিমবঙ্গ রাজ্য চিকিৎসা অনুষদ

পশ্চিমবঙ্গের রাজ্য চিকিৎসা অনুষদ ( SMFWB ) হল একটি স্বায়ত্তশাসিত সংস্থা যা ভারতে পশ্চিমবঙ্গ সরকার দ্বারা গঠিত । রাজ্য সরকার কর্তৃক অনুমোদিত পাঠ্যক্রম অনুসারে বিভিন্ন অ্যালাইড হেলথ সায়েন্স কোর্স পরিচালনা করার এবং সফল প্রার্থীদের ডিপ্লোমা/শংসাপত্র প্রদান করার ক্ষমতা দেওয়া হয়েছে। ফ্যাকাল্টি 2015 সালে তার শতবর্ষ উদ্‌যাপন করেছে, ৷ 
পশ্চিমবঙ্গের স্টেট মেডিকেল ফ্যাকাল্টি (পূর্বে "দ্য স্টেট মেডিকেল ফ্যাকাল্টি, বেঙ্গল" নামে পরিচিত) 1914 সালে ভারতের তৎকালীন গভর্নর জেনারেল দ্বারা প্রতিষ্ঠিত হয়েছিল, যা " দ্য ইন্ডিয়ান মেডিকেল গেজেট " ( "ভলিউম 49, ইস্যুতে" প্রকাশিত একটি ঐতিহাসিক বিবরণে বিশদভাবে উল্লেখ করা হয়েছে। "10, পৃষ্ঠা 404-408, 1914" )। ১৯১৩ সালে কলকাতা বিশ্ববিদ্যালয় তার Licentiate in Medicine and Surgery (LMS) কোর্স বন্ধ করার পর একটি বিকল্প চিকিৎসা শিক্ষা প্রদানের উদ্দেশ্যে এই প্রতিষ্ঠানটিকে স্থাপন করা হয়।
যারা এমবি ডিগ্রি কোর্সে ভর্তি হতে পারেনি তাদের চিকিৎসা শিক্ষা প্রদানের লক্ষ্যে ফ্যাকাল্টি গঠিত হয়েছিল। ফ্যাকাল্টি এর অধীন লাইসেন্টিটেট ইন মেডিকেল ফ্যাকাল্টিতে (এলএমএফ), লাইসেন্টিটেট ইন ডেন্টাল সার্জারি (এলডিএস), মেম্বার অফ মেডিকেল ফ্যাকাল্টি (এমএমএফ) ইত্যাদি ডিপ্লোমা কোর্স পড়ানো হত। প্রতিষ্ঠার সময়, সারা বাংলার বিভিন্ন মেডিকেল স্কুল যেমন ক্যাম্পবেল মেডিকেল স্কুল, ক্যালকাটা মেডিকেল স্কুল, ক্যালকাটা ন্যাশনাল মেডিকেল ইনস্টিটিউট, ঢাকা মেডিকেল স্কুল, লিটন মেডিকেল স্কুল, ময়মনসিংহ, রোনাল্ডশে মেডিকেল স্কুল, বর্ধমান, জ্যাকসন মেডিকেল স্কুল, জলপাইগুড়ি ইত্যাদি এর অধিভুক্ত ছিল ডিপ্লোমা কোর্স পরিচালনার উদ্দেশ্যে।
ভারত স্বাধীন হওয়ার পর, কেন্দ্রীয় সরকার মেডিকেল শিক্ষার ক্ষেত্রে উল্লেখযোগ্য পরিবর্তন আনে। ফ্যাকাল্টি দ্বারা পরিচালিত এল এম এস কোর্সে ভর্তি বন্ধ করার সিদ্ধান্ত নেয়। ফলস্বরূপ, 1948 সালে, মেডিকেল ফ্যাকাল্টি (এলএমএফ) কোর্সটি বিলুপ্ত করা হয়, তারপরে মেডিকেল ফ্যাকাল্টি (এমএমএফ) কোর্সের সদস্যপদ পরীক্ষা বন্ধ করে দেওয়া হয়। উপরন্তু, কলকাতা বিশ্ববিদ্যালয় বিডিএস প্রোগ্রাম অফার করা শুরু করায় ফ্যাকাল্টি দ্বারা প্রদত্ত এলডিএস কোর্সটিও পর্যায়ক্রমে বন্ধ হয়ে যায়। বর্তমান দিনে, পশ্চিমবঙ্গের স্টেট মেডিকেল ফ্যাকাল্টি প্যারামেডিক্যাল (অ্যালাইড হেলথ সায়েন্স) শিক্ষার নিয়ন্ত্রণ এবং পরিচালনার দায়িত্ব পালন করছে। এটি এখন পশ্চিমবঙ্গ জুড়ে রাজ্য সরকার অনুমোদিত প্যারামেডিক্যাল কোর্সে ভর্তির জন্য প্রবেশিকা পরীক্ষা এবং কাউন্সেলিং পরিচালনা করে। ফ্যাকাল্টি সরকারী এবং বেসরকারী প্যারামেডিক্যাল স্কুল এবং কলেজ উভয়ের জন্য অনুমোদন কর্তৃপক্ষ হিসাবে কাজ করে।
পশ্চিমবঙ্গের স্টেট মেডিক্যাল ফ্যাকাল্টি SMFWBEE (স্টেট মেডিক্যাল ফ্যাকাল্টি অফ ওয়েস্ট বেঙ্গল এন্ট্রান্স এক্সামিনেশন) নামক প্রবেশিকা পরীক্ষার আয়োজন করে এবং পরিচালনা করে যার দ্বারা প্যারামেডিক্যাল কোর্সে [১] অন্তর্ভুক্ত কলেজগুলিতে পরীক্ষায় উত্তীর্ণদের মেধার ভিত্তিতে ভর্তি প্রক্রিয়া চলে।
ব্রিটিশ মানবিক সূচক

ব্রিটিশ মানবিক সূচক হল প্রোকুয়েস্ট দ্বারা প্রকাশিত একটি ডাটাবেজ যা গ্রেট ব্রিটেন এবং অন্যান্য ইংরেজি ভাষাভাষী দেশগুলিতে প্রকাশিত সাময়িকী, ম্যাগাজিন এবং সংবাদপত্রগুলোর সূচীপত্র প্রকাশ করে। "গ্রন্থাগার গবেষণার জন্য অক্সফোর্ড গাইড" এটিকে একটি "বিশেষত ভাল ব্রিটিশ উৎস" হিসাবে আখ্যায়িত করে বলেছে যে এটি "নিজস্ব পরিকল্পনায় উদ্ভাবন ও নেতৃত্ব দিয়ে যাচ্ছে। এটি ১৯৬২ সালে শুরু হওয়া ৪০০টিরও বেশি সাময়িকী প্রকাশ করে।